Papersnake/gushiwen huggingface dataset:
秀华续咏 其二十 翾风
黄金石（清代）

皓齿明眸世所希，观金别玉辨几微。筵前唱罢翾风曲，四壁香尘不敢飞。
对月怀故人
连文凤（宋代）

相思不成寐，风露夜漫漫。
明月此时好，故人何处看。
客愁杯酒尽，秋影一灯残。
空羡楼前雁，欲飞无羽翰。
夜坐有怀
梁应高（明代）

独坐尘缘息，开樽漫自倾。空庭留月色，疏叶落寒声。

雾薄千山暝，灯残万籁清。念我平生友，悠悠无限情。
春日送签判阳承议
刘弇（宋代）

春山野思万千重，那更江头来送公。别泪滴流红杏雨，离情摇曳绿杨风。

一枝易绕南飞鹊，只字难凭北塞鸿。惟有感恩情不断，夜深长入梦魂中。
送明照庵往江西北禅寺
守仁（明代）

大江西来山水雄，临川古郡多灵踪。青莲梵宇柘冈下，五峰削灵金芙蓉。

石门老，著书处，溪外茅堂依绿树。僧史流传三百年，犹有山灵为呵护。

君今领荐向此行，飘然去住浮云轻。独携金锡度前岭，野花啼鸟争相迎。

凉风萧萧吹客袂，黄叶纷纷下庭际。烹取当时露地牛，好与诸郎同守岁。
次韵子由书李伯时所藏韩干马
苏轼（宋代）

潭潭古屋云幕垂，省中文书如乱丝。
忽见伯时画天马，朔风胡沙生落锥。
天马西来従西极，势与落日争分驰。
龙膺豹股头八尺，奋迅不受人间羁。
元狩虎脊聊可友，开元玉花何足奇。
伯时有道真吏隐，饮啄不羡山梁雌。
丹青弄笔聊尔耳，意在万里谁知之。
干惟画肉不画骨，而况失实空余皮。
烦君巧说腹中事，妙语欲遣黄泉知。
君不见韩生自言无所学，厩马万匹皆吾师。
【中吕】阳春曲　和酸斋《金莲》
仇州判（元代）

窄弓弓怕立苍苔冷，小颗颗宜查软地儿行。凤帏中触抹着把人蹬，狠气性，
蹬杀我也不嫌疼。
首春学省同舍十一人集王彦祖为主人人赋十韵得河字
刘攽（宋代）

意远智无涯，乐少忧常多。浮生共兹理，达士默谓何。

岁月如奔共，冰霜变阳和。废书独长叹，倚席仍浩歌。

王子家千金，世勋誓山河。敕厨具丰羞，载酒信所过。

重帘筛劲风，暖日苏庭柯。左手持蟹螯，一釂朱颜酡。
寄刘凝远峦四首
赵蕃（宋代）

曾因下府识元龙，深觊归途得款从。
顾我殊非黄叔度，多君不愧郭林宗。
次诸公诗韵
陈造（宋代）

墙围护风烟，檐影纳红绿。
城西百弓地，论价指和玉。
沧浪取具体，辋川俨遗躅。
年时得小憩，振衣休汗足。
山灵不留人，定复厌枨触。
坐想散花女，深堂伴金粟。
今年桃李月，僮马几装束。
竟成梦魂到，永叹春事促。
此亦志原违，世有溪壑欲。
似闻偕六逸，碧酒仍艳曲。
风鹤羽人下，露花妃子浴。
诗卷肯属我，我洗颜面俗。
元亮晚耒耜，弥明旧符籙。
可须白月前，熠熠度萤烛。
题谢安携妓东山图一首
黄省曾（明代）

晋运既中否，林间起高贤。会稽谢安石，秀彻闻当年。

瞻彼栋铉人，锁小不足肩。卷怀放丘壑，慨想唐虞前。

镜水吕尚钓，东山伯牙弦。王许风并远，支公论俱玄。

援翰写鸿抱，持杯挹兰川。妙妓倚红妆，玉馔挥金钱。

匪曰纵翱游，求以庖丁全。苍生竟不释，凤凰终飞骞。

一朝济时去，肖貌登凌烟。
送杨辟同年
刘敞（宋代）

昔在谷子云，语妙气纵横。遨游五侯间，谈笑临公卿。

丈夫伸知己，未必老一经。怀宝迷其邦，古人谁谓平。

杨侯东州客，三岁不飞鸣。杂沓二府书，缤纷委弓旌。

结靷西入关，长揖谢诸生。风霜岂不永，意气故自轻。

伊昔惟一剑，蒯缑吐悲声。当令代舍长，见我珠履荣。
迂谈
郑用锡（清代）

莫听迂谈笑口开，从来大匠费心裁。金防跃冶洪炉守，树盼参心土脉培。

未必文章关口耳，谁云混沌属胚胎。读书万卷君须破，好仿昭明且筑台。
宋明堂歌九首 其六 歌黄帝
谢庄（南北朝）

履建宅中宇，司绳御四方。裁化遍寒燠，布政周炎凉。

景丽条可结，霜明冰可折。凯风扇朱辰，白云流素节。

分至乘结晷，启闭集恒度。帝运缉万有，皇灵澄国步。
论古 其三
叶舒璐（清代）

鼎足中原势未分，英雄魄力自超群。阿瞒眼底空余子，只重孙郎与使君。
和朱子武夷杂咏十首 其八 钓矶
丘崇（宋代）

清溪转回环，石矶俯深碧。公来坐忘归，此意白云识。
颂证道歌·证道歌
释印肃（宋代）

不离当处常湛然，神光也不往西天。
德山话堕龙潭笑，忍气吞声更不言。
侍朝颁历和吕兵曹
皇甫汸（明代）

君王历数与天长，正朔还宜奉万方。冯相悉传宣夜法，司分亲万授时章。

年华预识乘春转，火德从占应运昌。自是玉衡悬象纬，赐来金殿倍恩光。
元日
彭汝砺（宋代）

玉律阴阳会，璿玑日月新。熙宁万岁历，元祐八千春。

卦象已乘泰，斗杓方建寅。白头谙守岁，红烛最知春。

柏酒人怀远，饧盘客荐新。老来长道路，惭愧百年身。
华山畿四首 其二
余睦（明代）

华山畿，心相系，心系不因生死异。牛车载柩过侬里，牛不前行车即止。
寄眠云处士
宋无（元代）

闻说华阳洞，人间第八天。
茅君旌屡降，弘景驾常延。
地吐黄金气，潭流碧玉泉。
神丹光夜发，朱草叶春妍。
羽客家相接，麟洲胍共连。
山遗秦女药，锄得汉朝钱。
处士怀贞逐，和生契宿缘。
童颜曾辟过，鹤相合成仙。
啸傲三峰上，披研万象先。
囊攒五行物，剑握七星槿。
石铫青精饭，风炉紫术烟。
赤松斋远躇，玄俗业遐肩。
九转功将就，双亲念复虔。
欲摧琼笈转，归枕白云眠。
蓟子家赏历，台公诀尽傅。
路回蓬岛下，杖化葛陂边。
经案苔侵篇，革枰雨滴穿。
池留洗瓢水，壁挂断琴统。
蕙帐狷空怨，萝窗月自县。
严存容怅望，润去意潺湲。
局久棋多变，环清鼎又迁。
衲衣期异日，筑室定他年。
季世嗟予晚，幽栖志独竖。
欲随薄坐具，已产布行缠。
学道无如此，游方恐未然。
尚迟甘旨奉，更被苦恩牵。
胝瞄精难满，心尤影或偏。
藓坛情顾扫，茶宠手能煎。
根究婴儿后，参同混池前。
求真不易遇，师匠早衰孙。
布袋赞 其五
释居简（宋代）

正续无名，散圣无位。秦汉不收，惭愧惭愧。
喜侄业宣添孙分韵得纱字
区元晋（明代）

闻说天孙几幅纱，为裁绷裤到儒家。山川毓秀浑无限，门祚宜人总未涯。

接壤芳传桂缀玉，傍垣薇发紫团花。新诗拈出平阳胄，儿长端期壮国华。
斋日偶作
马宗琏（清代）

洙泗传六经，精义备搜讨。如悬日月光，斯文常皓皓。

藏书鲁壁日，简策幸完好。西京家法严，师承原大道。

刘歆《七略》存，穷源供参考。郑氏守遗书，东都仗一老。

障泽回狂澜，疏川跨行潦。六代南北分，无敢妄摛藻。

柰何异说兴，新学逞臆造。古义日以湮，先泽日以槁。

盛代首崇儒，琳琅分派蚤。汉世重石渠，隋书耀鸿宝。

宏博遍儒林，述造付梨枣。深邃迈宋唐，再见日天杲。
神山避暑晚行田间用陶渊明平畴交远风良苗亦怀新为韵 其十
许有壬（元代）

我发日以变，山色日以新。举杯试问山，古今阅几人。

我非山主人，聊为山之宾。杖可入幽险，诗能写清淳。

但恐我他适，山乎尔谁邻。
端午帖子词皇帝合
汪应辰（宋代）

躬行盛德基王化，密赞成谋授帝图。
福及万方天所相，祛邪保假佩灵符。
朱德裕以言念君子为韵赋诗见寄次韵答之四首 其三
周孚（宋代）

奏金蟋蟀间，子亦有异闻。引吭与相和，愧我言不文。

交情谅石友，风味真曲君。可无一杯水，与我湔垢氛。
紫微石舍入挽歌二首
司马光（宋代）

地胜岷峨秀，时清俊又生。
扬雄晚得禄，何开少知名。
性有图书癖，心忘绂冕荣。
前年归谕蜀，不使里人惊。
岳后步月
朱熹（宋代）

清光冰魄浩无边，桂影扶疏吐玉娟。人在峰头遥指望，举杯对影夜无眠。
朝中措
朱敦儒（宋代）

新来省悟一生痴。寻觅上天梯。抛失眼前活计，踏翻暗里危机。

莫言就错，真须悔过，休更迟疑。要识天苏B551味，元来只是黄薤。
三水别立安后同王使君入羚羊峡四首 其四
陈恭尹（清代）

归途不怯打头风，缓棹乘流兴未穷。一片晴峰疏树外，木绵新点两三红。
苦萨蛮（蜡梅）
李邦献（宋代）

薰沉刻蜡工夫巧。蜜脾锁碎金钟小。别是一般香。解教人断肠。

冰霜相与瘦。清在江梅右。念我忍寒来。怜君特地开。
颂古
释法薰（宋代）

胡须赤，赤须胡。
珠走兮盘走珠。
书院杂咏 慎火草
王十朋（宋代）

禁殿安蚩尾，骚人逐毕方。何如栽此草，有火自能妨。
处士岩
陈岩（宋代）

枯松瘦柏几千年，老屋相依住翠烟。
雷破前山风振海，先生兀兀正逃禅。
白侍郎大尹自河南寄示池北新葺水斋即事…兼命同作
刘禹锡（唐代）

公府有高政，新斋池上开。再吟佳句后，一似画图来。

结构疏林下，夤缘曲岸隈。绿波穿户牖，碧甃叠琼瑰。

幽异当轩满，清光绕砌回。潭心澄晚镜，渠口起晴雷。

瑶草缘堤种，松烟上岛栽。游鱼惊拨剌，浴鹭喜毰毸。

为客烹林笋，因僧采石苔。酒瓶常不罄，书案任成堆。

檐外青雀舫，坐中鹦鹉杯。蒲根抽九节，莲萼捧重台。

芳讯此时到，胜游何日陪。共讥吴太守，自占洛阳才。
和不愚兄庵颂三首 其一
饶节（宋代）

此庵俄坏复俄成，步屧相从了此生。鹤不乘轩方自舞，莺非求友为谁鸣。

冬菹弄色应分瓮，春荠闻香莫戛铛。月下相寻记低语，松间乌鹊恐飞惊。
宋朝张天觉为相之日有褴缕道人及门求施…留诗于案上云
吕岩（唐代）

捏土为香事有因，世间宜假不宜真。

皇朝宰相张天觉，天下云游吕洞宾。
点绛唇
王策（清代）

薄醉流连，小亭过雨新凉候。佯推罚酒。暗捻红酥手。

又是黄昏，月影纤肌秀。银屏右。炉香初瘦。人落轻烟后。
金陵杂兴二百首
苏泂（宋代）

听筝堂上一欷歔，翻手君恩似昔殊。
按罢金滕应莫怪，近前闲捋使君须。
温泉
李溥光（元代）

路傍蚬壳遍高原，沧海生桑复几年。妫汭旧名疑尚尔，汉唐遗垒故依然。

断碑苔蚀有邻笔，尚酝香飘玉液泉。千古无从穷往事，螺山叠翠冷摩天。
奉送苏州李二十五长史丈之任
杜甫（唐代）

星坼台衡地，曾为人所怜。公侯终必复，经术昔相传。

食德见从终，克家何妙年。一毛生凤穴，三尺献龙泉。

赤壁浮春暮，姑苏落海边。客间头最白，惆怅此离筵。
咏春江花月夜
唐寅（明代）

麝月重轮三五夜，玉人联桨出灵娥。
内家近制横汾曲，乐府新谐役邓歌。
十里花香通彩殿，万枝灯焰照春波。
不关仙客饶芳思，昼短欢长奈乐何。
和晋公三首
李绅（唐代）

凤仪常欲附，蚊力自知微。愿假樽罍末，膺门自此依。

貂蝉公独步，鸳鹭我同群。插羽先飞酒，交锋便著文。

穷阴初莽苍，离思渐氛氲。残雪午桥岸，斜阳伊水滨。
宣仁圣烈皇后挽辞五首
苏颂（宋代）

六月因山葬，三年率土哀。
风云金殿暗，雾露石门开。
羽卫环神岳，衣冠返帝台。
悲凉九虞礼，不见大安回。
舟中杂诗 其二
黄兆麟（清代）

颓云压崇岭，飞雨洒空江。滩声作雷吼，涛奔如急泷。

沈阴裹孤艇，四顾但苍苍。倚枕坐深黑，祇闻人语哤。

冲风摧危壁，碎石堕琤瑽。舟子前后呼，篙楫相击撞。

天威递收摄，急点停淙淙。开门望山岸，凉月挂鱼矼。
上饶使君关蓬石永丰使君高贞复邀集观泉亭
何吾驺（明代）

疏风零雨使君过，更洒泉亭话薜萝。杯试诸方弥勒乳，盆倾一勺洞庭波。

谭心忧乐成歧路，触景安危发浩歌。极目春城花事好，拚将千日醉颜酡。
句 其二
章惇（宋代）

每闻同列进，不觉寸心忙。
偈颂一百二十三首 其九十三
释普度（宋代）

妙喜黑竹篦，有背还有触。儿孙用得亲，通身是眼目。

正令全提转辘辘，花簇簇，锦簇簇。直教佛祖亦头低，宇宙空来更有谁。
喜闻官军已临贼境二十韵
杜甫（唐代）

胡虏潜京县，官军拥贼壕。鼎鱼犹假息，穴蚁欲何逃。

帐殿罗玄冕，辕门照白袍。秦山当警跸，汉苑入旌旄。

路失羊肠险，云横雉尾高。五原空壁垒，八水散风涛。

今日看天意，游魂贷尔曹。乞降那更得，尚诈莫徒劳。

元帅归龙种，司空握豹韬。前军苏武节，左将吕虔刀。

兵气回飞鸟，威声没巨鳌。戈鋋开雪色，弓矢尚秋毫。

天步艰方尽，时和运更遭。谁云遗毒螫，已是沃腥臊。

睿想丹墀近，神行羽卫牢。花门腾绝漠，拓羯渡临洮。

此辈感恩至，羸俘何足操。锋先衣染血，骑突剑吹毛。

喜觉都城动，悲怜子女号。家家卖钗钏，只待献春醪。
昔游诗 其六
姜夔（宋代）

天寒白马渡，落日山阳村。
是时无霜雪，万时砚奔奔。
外旃吹已爱，内纩冰不温。
吹马马欲倒，吹笠任飞翻。
不见行路人，但见草木蕃。
忽看野烧起，大焰烧乾坤。
声如震雷震，势若江湖吞。
虎豹走散乱，麋鹿不足言，
夜投野店宿，无壁亦无门。
此行值三厄，幸得躯命存。
明发见老姊，斗酒为招魂。
点绛唇
赵彦端（宋代）

秋入阑干，亭亭波面虹千丈。一声渔唱。画个三高样。

江上风波，更泛吴松浪。寒潮涨。石鱼酒舫。漫叟知何向。
寄酬前人上巳日鉴湖即事三首 其二
赵抃（宋代）

湖上初经上巳春，水边遥见碧芜新。轻舟竞泛无涯乐，夹岸希逢不醉人。

厨酝旋斟浮蚁酽，府茶深点卧龙珍。诗筒往复余知幸，垂老亲仁得善邻。
贺南谷兄与男孙同科
赵与辟（宋代）

暮年骥足骋青云，更喜文星耀一门。观榜同登父与子，策名重见祖和孙。

偶然盛事酬先志，剩有奇芳在后昆。我亦瀛洲连步者，相蕲忠孝报君恩。
水调歌头 其六 丁亥送方子南出蜀
李曾伯（宋代）

行客送行客，况又值新秋。莼乡此去万里，先我上扁舟。

三载乌奴聚首，异县乡情对语，乘月几登楼。去去远蜀口，日日望吴头。

丹青手，描不就，此离愁。半生萍梗江汉，别恨最绸缪。

远水长空一色，风顺波平如掌，雁序际天游。故旧有相问，犹滞剑南州。
寿乔令
曹伯启（元代）

李白桃红春律仲，熊罴一夕占佳梦。崧岳钟英积善家，英材堕地真梁栋。

万里云途早致身，牙绯济济照青春。当年东鲁蝗踰境，此日南山虎避人。

玉树芝兰寿觞举，使君喜色形眉宇。宾朋杂遝轻裾飘，丝竹喧阗细腰舞。

元戎家世负元勋，昨是今非且莫论。好约画堂千古月，年年相伴醉黄昏。
玩春因寄冯卫二补阙戏呈李益（时君与李新除侍御史）
卢纶（唐代）

掖垣春色自天来，红药当阶次第开。

萱草丛丛尔何物，等闲穿破绿莓苔。
步屧
郭之奇（明代）

雨馀苔草乱，举目畏榛芜。豺虎人遥说，蛙蛇仆惯驱。

祇怜苍径没，惟有绿云俱。步屧随昏旦，幽居一事无。
和刘后村梅花百咏
方蒙仲（宋代）

禹锡当年出省台，玄都花谢转生哀。
梅花不涉春风事，看取先生几度来。
夜述
张镃（宋代）

客去情宜独，宵长睡未忺。
露多应冒砌，香重欲蒸帘。
较利真谁得，耽书肯自嫌。
炉存金粟火，煨蓣不须添。
梅花十绝
方岳（宋代）

自有诗来几许诗，玉堂吹彻又茅茨。
阿谁不爱梅花句，未省梅花爱阿谁。
有怀连长老和韵刘推官
韩淲（宋代）

周宾既已往，旧话三十年。清哉卓庵地，龛灯照云泉。

故友独此卓，老大穷当坚。一身鹿覆蕉，百计蚁磨旋。

诗来起我思，山泽庞眉仙。
挽旃那
安生（清代）

玉容从此谢空华，小阁游丝护碧纱。宛转曾遮松下扇，清幽谁供佛前花。

蒲团初撤怜春月，贝叶空遗映晚霞。几处香温悲手泽，青鞋倚壁冷袈裟。
南乡子（寿）
张元干（宋代）

山寺辋川图。霜叶云林锦绣居。寿斝浮春珠翠拥，欢娱。满院流泉绕绮疏。

道气自肤腴。几席轻尘一点无。天要耆英修相业，清都。已有泥书降玉除。
刘公瑞閒居六咏 其六 书窗梅月
张宁（明代）

东阁梅开绕画阑，娟娟霜月下诗坛。山河有影冰轮满，风露无声玉树寒。

歌罢霓裳人不见，梦回首鸟思无端。却怜此夕孤窗月，纸帐香消独自看。
山间
赵崇鉘（宋代）

山回雾气湿，生意鞠砰隐。
石道苔藓春，松花郁金粉。
遣子访刘乙
詹敦仁（唐代）

扫石耕山旧子真，布衣草履自随身。

石崖壁立题诗处，知是当年凤阁人。
寄吴少君山人
斯学（明代）

知君好芳草，荷芰半衣裳。一别春山绿，几经秋叶黄。

海门生片月，江寺送残阳。曾有天台梦，相携度石梁。
次韵赵叔问侍郎送曾吉甫学士按刑浙右篇末见及之作
汪藻（宋代）

我老不足惜，馀年苦匆匆。愿为名山游，何必问所终。

一舣若溪棹，星杓几回东。长年秋雨边，醉卧听船蓬。

故人幸弭节，相见宿昔同。酒酣说经过，授我书一通。

云自天末至，诸贤盛游从。临分出新诗，句法何舂容。

凛若临大敌，谁能触其锋。携持数千里，不愧行橐空。

篇末亦及予，依依古人风。读罢百忧失，衰颜为成童。

归来北窗下，自写团扇中。君方著绣衣，行佩金印重。

朱弦付君赏，宁循牙旷聪。我病拥僧衲，深惭服非衷。

还观了无取，此意何当蒙。心知坡陀卑，难并衡霍崇。

尚喜盛山卷，兼收醉吟翁。他年定抚掌，秋蛇间云鸿。
拟古七十首 其三十九 王徵君微养疾
王世贞（明代）

秋风有奇色，能使昔邪黄。一叶嘘商曲，群鸿尽南翔。

白云栖空嘘，华月湛匡床。外门罗来雀，内户按啼螀。

卧疴与性会，华炫非所臧。精液随年销，金石依形长。

湛然守寸宝，委顺无何乡。
石钟山
喻良能（宋代）

坡翁文字妙来今，仙去遗踪杳莫寻。
惟有石钟还好在，未须霜降自清音。
春兴二首 其一
文徵明（明代）

青阳转芳序，淑景丽清嘉。晨风扇微和，百鸟鸣周遮。

繁阴泫清露，朱英耀朝华。端居愧物化，起撷崇兰葩。

贞芬媚幽独，常恐委泥沙。青青陌上草，日夕遍天涯。
宫词
王珪（宋代）

六龙观稼奉宸游，齐贺丰年芦麦秋。
后苑宴回卿相出，内官金合送来麰。
张孜仲寅写予真倚松而立戏题
周必大（宋代）

曾陪汉幄运前筹，也忝分封万户留。
未问家传黄石法，且来闲伴赤松游。
鬓云松令 新病初痊，鬓发半脱，晨状梳掠，忽忽自怜
赵我佩（清代）

病生愁，愁种病。病起愁添，强对芙蓉镜。委地香云慵不整。

如剪春风，看卷晶帘影。

钿蝉寒，钗燕冷。憔悴腰肢，羞与垂杨并。一缕柔丝千万恨。

绿腻琼梳，指上馀香凝。
传芍药复用韵
许及之（宋代）

阶药留春逗晚寒，鬓丝敢傍脸霞丹。肯分骑鹤红千叶，喜见盘龙绿一团。

妖格流传如有恨，狂香横出亦无端。慇勤为换瓶中水，排比窗前两行安。
古意十二首 其十
于慎行（明代）

暮秋多悲风，玄霜凝大泽。驾言出行游，游彼重城北。

道旁何代出，郁郁松与柏。上有千里涂，下有万古宅。

不知王与侯，狐兔多遗迹。人生匪金石，地上长如客。

新故递相寻，神巧不能测。伤彼道旁子，矫性何迫隘。

宠利既内营，荣名多外饰。交战汩衷和，鬒发日夜白。

胡不放情志，逍遥以永夕。
竹节亭
张璹（宋代）

结构华亭岁月深，形如竹节俯山阴。规模自壮中山色，基业犹存万古心。

窗外岂无猿鹤唳，檐前时有凤凰吟。夜深神鬼惊闻处，月下谁弹一曲琴。
挽程朝议二首
吴芾（宋代）

忆昔安舆到郡时，使君欢迓镇江湄。
万人踊跃瞻耆艾，千里歌谣美孝慈。
盛德所钟门阀在，平生无愧鬼神知。
佳城一闭成千古，徒有阴风拂繐帏。
客有歌李太白泛洞庭湖诗拟赋三首 其三
孙承恩（明代）

洞庭南去接潇湘，鸿雁来时天雨霜。目极湖心云雾里，只疑此处见英皇。
寄殿院高侍御
吴融（唐代）

黄梅雨细幂长洲，柳密花疏水慢流。钓艇正寻逋客去，

绣衣方结少年游。风前不肯看垂手，灯下还应惜裹头。

一夜自怜无羽翼，独当何逊滴阶愁。
自新昌入天台
郑伯英（宋代）

升高无过胡孙擂，行险胜於老鼠梯。
何事将身来试比，要参大士石桥西。
遣兴 其二
祁顺（明代）

春梦难凭世患多，穷荒知己复谁何。生涯好是安蛇足，门巷真堪设雀罗。

天上几时均雨露，人间无处不风波。楼兰未斩心犹切，试把龙泉为一磨。
储大夫请赞
释宗杲（宋代）

云门妙喜真，云台居士画。
得钝不相资，展向虚堂挂。
妙喜利中钝，钝得顢頇。
云台钝中利，利得脱洒。
如今利钝都挂壁，师子翻身绝踪迹。
踪迹无，便涂糊，
一储大夫。唵摩尼达里悉利苏卢。
六月一日羲风楼作客
白胤谦（清代）

玉阶搔首罢朝天，茅屋衔恩已一年。引分无能酬造化，扪怀犹一负林泉。

当空台阁攒朝爽，隔水菑畬弄夕烟。大喜成康风化洽，终堪安稳北窗眠。
前住慧林历代禅师真赞 佛陀逊禅师
释怀深（宋代）

转方作圆，辉今耀昔。龙袖三关，金锤一击。五十馀年，胁不至席。

逆鳞句，阿谁识，生死观来如戏剧。
秋晚由沛至丰车中书所见时经和庵家不得过访怅然忆之
童钰（清代）

沿堤路白映明沙，拂面风轻碾犊车。秋树夕阳鸦作叶，白墙寒犊土成花。

非关北郭长耽隐，却为南村又徙家。忽忆故人鸡黍地，不禁凉思满蒹葭。
题湖南清绝图
韩驹（宋代）

故人来从天柱峰，手提石廪与祝融。
两山坡陀几百里，安得置之行李中？
下有潇湘水清泻，平沙赤岸摇丹枫。
渔舟已入浦溆宿，客帆日暮犹争风。
我方骑马大梁下，怪此物象不与常时同。
故人谓我乃绢素，粉精墨妙烦良工。
都将湖南万古愁，与我顷刻开心胸。
诗成画往默惆怅，老眼复厌京尘红。
玉楼春 送春，和素窗姊作
沈纕（清代）

一宵睡过春三月。蝴蝶梦中寒尚怯。晓来惊醒落花风，怊怅芳菲容易歇。

东皇又作销魂别。香径闲寻浓翠结。杜鹃无语立枝头，应悔催归声太切。
赠僧二首
顾况（唐代）

家住义兴东舍溪，溪边莎草雨无泥。

上人一向心入定，春鸟年年空自啼。

出头皆是新年少，何处能容老病翁。

更把浮荣喻生灭，世间无事不虚空。
次韵李秬酴醾
晁补之（宋代）

夭红琐碎竞春娇，后出何妨便夺标。
云鹤嬉晴来万只，玉龙惊夺上千条。
蓐收晃荡风前仗，萼绿飘翩月下绡。
曾向琼林亭畔见，天涯相遇一魂销。
次韵吴守四首
陈造（宋代）

当日谪仙随凤诏，毫端写出禁园春。
沉香亭北人沉醉，误认龙香在领巾。
红窗迥 入花丛抓鬓
邹祗谟（清代）

撇小鬟，花径里。怕翠泥潮透，照顾凤头小履。却被花姨调戏。

放花梢相抵。鬟拨难安，飞蓬不理。蝉翼轻施，却向花姨微詈。

道自来、整冠避李。怎援侬一例。
中秋十八夜雨望月阻兴
韦骧（宋代）

赏过中秋才两夕，人心独待月华多。也知不惜饶光照，争奈閒云好事何。
夜坐
文天祥（宋代）

淡烟枫叶路，细雨蓼花时。
宿雁半江画，寒蛩四壁诗。
少年成老大，吾道付逶迤。
终有剑心在，闻鸡坐欲驰。
三月十三日驾幸太学陪祀孔庙听讲彝伦堂
罗洪先（明代）

万乘出铜龙，千官扈跸同。金根下星汉，翠葆丽春空。

幄启张皇下，庭趋奠泽宫。礼严忘分贵，道重觉师崇。

三月闻韶后，两楹看梦中。诗因八佾变，祀岂一牢丰。

法驾桥门转，周庐陛楯通。垂衣临六馆，委佩引群工。

见圣青衿合，横经黼座东。嘉宾来孔氏，宪老忆申公。

如堵人瞻仰，犹龙气郁葱。共嗟儒不贱，且感教之功。

窃纂臣谈业，躬逢帝典隆。辟雍迟献颂，纪事序王风。
暮春雨夜同陈继揆剪灯论文
姚燮（清代）

茶铛玉乳沸初笙，紧叶邻蕉暗翠横。独抱古思抽古绪，静搜元象得元声。

语花梦瘦迷春障，湎酒人痴抱醉罂。夜气无津通溟涬，筌蹄不假谲觚成。
临江仙 其三 和成都王漕巽泽
丘崇（宋代）

飞舄朝天云作路。长安近、更无程数。梧竹当年，丝纶弈世，咫尺凤池平渡。

青眼相逢何太暮。眉黄透、却愁君去。官事无多，丰年有暇，莫负赏心佳处。
应百里李天益来求作奉川十咏似之·雪窦
陈著（宋代）

乳峰真可避人閒，上妙高台天可攀。
未说旷怀便笑傲，堪从险处习閒关。
和座主汤敦甫先生游龙杖歌
梅曾亮（清代）

春红已退夏绿疏，黄花未来人意孤。谁欤发艳回春腴，游龙作花红扶苏。

髲𩭝八尺堆珊瑚，荡摇秋空如画图。世人但夸颜色姝，岂知直干中不枯。

忍使花落随犁锄，我师巡圃为踟蹰。试以为杖轻若无，刊落枝叶除根须。

以铁为距漆作肤，策之稳步如安车。子美桃竹能给扶，昌黎赤藤杖自娱。

风流文彩二子都，惜哉迁谪随江湖。岂若此杖忘崎岖，侍师缓步留天衢。

七十谢政神蘧蘧，春光澹沱梨云铺。昆明芙蓉能白朱，与尔同佩花间壶。

园官十客相友于，乃知草木遇各殊。赤藤桃竹愧不如，岂惟赤藤桃竹愧，不如孔光乃使灵寿污。
虞美人·湿红笺纸回纹字
晏几道（宋代）

湿红笺纸回纹字。多少柔肠事。去年双燕欲归时。还是碧云千里、锦书迟。
南楼风月长依旧。别恨无端有。倩谁横笛倚危阑。今夜落梅声里、怨关山。
有传罗一峰观化 其二
陈献章（明代）

问讯南川子，金牛有是非。忧为妻子地，泪湿故人衣。

岁晚流言恶，天涯信使稀。西风吹落叶，故故傍愁飞。
醉春风
佚名（宋代）

陌上清明近。行人难借问。风流何处不来归，闷闷闷。

回雁峰前，戏鱼波上，试寻芳信。夜久兰膏烬。春睡何曾稳。

枕边珠泪几时乾，恨恨恨。惟有窗前，过来明月，照人方寸。
送魏相国假还
曹禾（清代）

争羡功名发未皤，乞身强健恋烟萝。神仙宰相能兼少，钟鼎山林较孰多。

采药正逢黄独长，休粮重许赤松过。如何解得苍生望，霖雨朝朝仰润河。
眼儿媚（钱别）
陈诜（清代）

鬓边一点似飞鸦。休把翠钿遮。二年三载，千拦百就，今日天涯。

杨花又逐东风去，随分入人家。要不思量，除非酒醒，休照菱花。
途次对雪漫兴口号六首 其六
弘历（清代）

常闻人苦不知足，我亦权其轻重间。但使有秋均兆麦，纵饶风冷也开颜。
送润州通判李屯田
梅尧臣（宋代）

过江始与风沙隔，京口山连北固牢。
刺史丰仪於体重，邦人全伏以名高。
宴盘紫蟹方多味，古寺青林不厌遨。
定挈传家旧图籍，漕河应莫费吴艘。
送秦东海法师游上清
王嘏（元代）

为爱仙山绝世氛，苍苔寂寞路难分。
白羊岁久浑疑石，琼树春深半是云。
洗药泉香龙蜕骨，吹箫台迥鹤成群。
隐文秘诀无人识，我欲相从一问君。
赠嗣直弟颂十首
黄庭坚（宋代）

涪陵萨埵子，且道也旁行。
亦嚼横陈蜡，不爱孔方兄。
吊梁钝庵
洪繻（清代）

一年不见梁钝庵，见说已作古人谈。广州潮际风和雨，曾记游踪到东南？

先生诗笔能使健，时如老骥腾服骖。五十功名无所就，三千里路犹健探。

先生老境为诗格，自说学诗比高适。诗篇无多篇可传，将军门下为揖客。

当时方盛汉官仪，幕府橐笔从文螭。草檄欲取玉鞶带，登筵辄挥金屈卮。

沧桑之后君再至，匪遇山狙即野狸。晦迹韬光不复出，杜门谢客惟作诗。

逸踪到鹿寻逸侣，索读文诗到予处。扬子雕虫为我倾，茅容只鸡送君去。

去后君即归广州，竟闻玉树埋荒邱！庾信哀时赋未就，相如遗稿谁得收！

五虎海门不可见，啼乌落日声啾啾。
小魏买马久不至以诗寄之
晃冲之（宋代）

闻说黄金厩，骐麟惜中别群。
犹来果下马，不必五花纹。
骏骨愁时晚，薌萁念夕矄。
老夫慵杖履，待汝入嵩云。
贺同年第三人刘先辈咸辟命
殷文圭（唐代）

甲门才子鼎科人，拂地蓝衫榜下新。脱俗文章笑鹦鹉，

凌云头角压麒麟。金壶藉草溪亭晚，玉勒穿花野寺春。

多愧受恩同阙里，不嫌师僻与颜贫。
寿潘省之
陈傅良（宋代）

泛水浅红荷十里，蔽云浓绿木千章。
旁无俗子山居巷，中有臞仙一瓣香。
今夕还知是何夕，吾乡终胜似他乡。
双凫便合青冥上，笑看儿孙乐未央。
嵩岳闻笙
丁谓（宋代）

烟篠裁圆直，霜匏镂密深。
雅将镛间奏，清与磬同音。
隋作工何妙，娲传制中寻。
师夔如审曲，知我发生心。
帖永新韩主簿
赵蕃（宋代）

韩君惠我涪翁帖，三世风流不在兹。
诸老当年会临汝，更须多有未传诗。
送友归鉴湖即赴辰阳幕
李针（清代）

易别还如商与参，醉歌燕市怅分襟。旅游旧雨联今雨，归客越吟还楚吟。

潮落严滩残雪尽，春生湘浦紫兰深。相思一夜江花发，千里月明同此心。
汴京访李师师故宅
陈维崧（清代）

宣和天子，爱微行坊市。
有人潜隐小屏红，低唱道、香橙纤指。
夜半无人莺语脆，正绿窗风细。
如今往事消沉矣！怅暮云千里。
含情试问旧倡楼，奈门巷、条条相似。
头白居人随意指，道斜阳边是。
社肉
陆游（宋代）

社日取社猪，燔炙香满村。
饥鸦集街树，老巫立庙门。
虽无牲牢盛，古礼亦略存。
醉归怀余肉，沾遗偏诸孙。
闺怨四首
赵蕃（宋代）

拟凭魂梦寻，苦恨山川远。
山川远不愁，风吹梦魂断。
万峰攒翠 
沈谦（清代）

春暖玉屏风细细。兰畹幽香如醉。唱遍新词空洒泪。

旁人不会。

烟波何处毗陵，楼外斜阳又坠。人不南来愁却至。

万峰攒翠。
感皇恩·事事饱谙知
姬翼（元代）

事事饱谙知，才寻易简。种种施为尽虚幻。饭囊气袋，伎俩呈来羞赧。梦魂惊觉后、开青眼。百不介怀，蹉跎懒散。法网尘缘莫推挽。岚光野色，溪月松风何限。放闲身自在、无拘汉。
送李希孟掌教安义
湛若水（明代）

希孟问我言，我言然不然。语贤以希孟，希圣以希天。

天岂外此哉，万性同一原。送子去安义，安义斯安仁。

仁义已皆得，遐以不作人。
减字木兰花（呈鉴义王介甫）
张继先（宋代）

严寒冬月。前日阳生几降雪。松柏凌霄。森耸庭中叹后凋。

昔人犹豫。身入山林深静处。今古同符。好趁笙歌且自娱。
送元具茨归黄山
周紫芝（宋代）

元祐宗师数圣朝，两公分路久扬镳。具茨人物真奇伟，双井风扬未寂寥。

可怪鲁山犹簿领，不应聱叟是渔樵。何时收拾江湖句，归作歌诗补舜韶。
寄赠择言两绝句 其一
李彭（宋代）

忆昨同倾三昧酒，论文时掇百家衣。他年准拟兰亭会，好画高人支遁师。
偈三十五首
释祖珍（宋代）

百岁光阴如劈箭，无常生灭日迁变。
唯有摩诃般若多，耀古腾迁无背面。
见不见，碗子扑落地，
碟子成八片。
赠马相士二首
刘克庄（宋代）

荀卿粗了心形者，蒯彻安知背面哉。
别有精微书不载，待君见了季咸来。
腊后一日寻梅东门外马上遇雪
张栻（宋代）

羸骖出东郭，静与幽意期。
寻梅冷入眼，野路信所之。
寒萼靳未冷，我自爱横枝。
雪花忽排空，成此一段奇。
岁晚故人阔，天寒鸿雁稀。
南国少霜霰，北山多蕨薇。
坐看节物改，莫遣心事违。
角巾风猎猎，日暮独吟归。
清凉山
何栻（清代）

苍茫独立翠微亭，眼底岚光绕郭青。松顶云盘飞鹤住，竹丛风啸卧龙醒。

买山可惜山无主，拜佛都应佛有灵。坐对莫愁湖水碧，藕花香里一舟停。
次韵寄题万顷寒光奉呈休斋先生
朱熹（宋代）

闲将岁月老烟汀，更遣诗情到杳冥。游子故应悲旧国，壮怀那肯泣新亭。

一官避世今头白，万卷收功久汗青。但见潮生与潮落，不知沉醉又还醒。
雪后发蔡州经鹅鸭池
欧大任（明代）

乾坤百战地，晴雪拥雕鞍。谈笑秦人策，萧条楚客冠。

长途游已倦，薄宦去犹难。请疾怜双鬓，衔恩愧一餐。

淮西鞭弭急，岳下羽旄寒。落木天俱远，孤城水更蟠。

军声鹅骛散，烽堠桔槔残。马上征夫泪，关山况北看。
过天德和王辅之四首 其四
耶律楚材（元代）

整老先生本素臣，洪才大笔力千钧。沽名不筑传岩版，贾世谁垂渭水纶。

舟泛五湖希范蠡，腰悬六印笑苏秦。韦编三绝耽羲易，萧散风神真隐人。
游子
苏泂（宋代）

游子那无故，青春亦有归。
小舟冲岸疾，白鸟破烟飞。
物理迷终极，人生喜愿违。
东南双病眼，随日下渔矶。
挽赵龙图大卿
赵善括（宋代）

胶庠昔日共虀盐，穷达分携四十年。
南北阮门殊少长，东西施子异媸妍。
判花隽嗣跻三品，司稼名卿正九迁。
世事只须聊复尔，秋堂明月岂长圆。
五仙诗五首 其三 张仙卿授诗
周子良（南北朝）

写我萧闲馆，游彼尘喧际。骋景盖飞霄，寻此人间契。

周生一何奇，能感玄人辙。无使凌云干，中随严霜折。
到京之七日，亲祀礼成，闻喜有作，简曹奉常
范梈（元代）

南征被命过柴荆，瘴土归来湿病婴。行拨烟霞归上界，卧听风雪打长更。

侍祠想重鸣珂密，出次知先警鼓清。拂晓斋宫闻好语：谁人不贺泰阶平？
玉楼春
佚名（宋代）

小春良月。尧砌蓂开三数叶。瑞启三躔。此夕人间诞女仙。
寿期百岁。今日欢娱初庆晬。喜事重重。亦有嘉祥应梦熊。
桃源忆故人（春暮）
吴礼之（宋代）

画桥流水飞花舞。柳外斜风细雨。红瘦绿肥春暮。肠断桃源路。

欢随仙子乘鸾去。镂月裁云何处。唯有病和愁绪。肯伴刘郎住。
积雨后农人戽水晓夕车声不已
张侃（宋代）

万顷早禾迎秀色，一天畏日耀炎光。满仓陈腐将何用，细听车声恨最长。
徐惇立罢吏部郎官出守天台待次卞山旧居因寄
叶梦得（宋代）

嵇康不作绝交书，出处萧然两裕如。锦帐不妨游省户，草堂还得赋郊居。

倾崖溅水青云上，夹道轻阴落絮馀。亦记旧游聊待我，未须催驾赤城车。
赠欧湖李郡伯入觐回济南
黄廷用（明代）

圣主握乾符泰运，朝宗海国正同心。汉庭职□原分盖，虞室功多独赐金。

放棹河流乘冻鲜，□城花色正春深。若看南雁回天北，有客相□□上林。
浪淘沙 桂花
王梦兰（清代）

清露洗晨妆。金粟初黄。广寒分种向雕廊。携手试来花下立，袖惹天香。

翠叶拂银床。占断秋光。一枝亲折赠檀郎。他日宫花探上苑，一样芬芳。
和杨恒叔集中五首前二章道恒叔事后三章自道 其四
吴琏（明代）

一山风历老江南，古俗时情已历谙。傍柳过川行独一，举杯邀历影成三。

新诗此日劳频寄，旧事何年一共谈。争谓白头成潦倒，万钓谁信力犹堪。
春夜信笔书
李弥逊（宋代）

枝上红残遍地香，沈郎瘦骨叹更长。
东邻唤客竹歌闹，琥珀杯空夜未央。
落梅
曾几（宋代）

玉颊香肌委尘土，雪魄冰魂无处所。
一年春事顿成空，不必飘零似红雨。
绍熙甲寅五月十七日从令尹张济之早饭狮子岩
李长庚（宋代）

到此令人忆漫郎，笔端妙语发天藏。
泉声潄玉生秋思，不减湖中五月凉。
偶作
王令（宋代）

女丑忌明镜，不知自羞人。
士丑忌公言，不知自修身。
羞人不出前，丑声日可湮。
修身无不至，令问日益振。
镜与言何尤，见忌不见亲。
赠江行父二首 其一
许谦（元代）

有朋远方来，倾盖语已契。纷纷燕雀间，听此孤鹤唳。

中扃湛渊水，窥测渺无际。接人气虽和，自律言颇厉。

为言君子交，相与期晚岁。珠玉生光辉，顾我形颇秽。
梅雪
韩淲（宋代）

残冬且论诗，岂待梅与雪。雪固以水清，梅自惟花洁。

玄机未易窥，圣解不难说。弃置便扫除，俗者虑上拙。
颂十六首
释慧晖（宋代）

祖翁四借吾门事，密密疏疏著眼视。
位里有功隐里显，功中有位弟中师。
功位不须功位外，主宾不拣主宾机。
偏正回互没分晓，樵子笠穿戴月归。
岁抄四绝 其四
周紫芝（宋代）

端门行欲贺新元，窃食无功只厚颜。可笑腐儒黄卷客，亦随朝士紫宸班。
惠麓晚归
顾敩愉（清代）

闲云三两岫，深处是山家。幽径无来客，轻风扫落花。

溪光空翠合，树影夕阳斜。回指旧游处，苍苍横暮霞。
水仙花
邱卓然次女（清代）

知是前身洛水神，珊珊玉骨绝纤尘。伶俜照取凌波影，莫道无根托主人。
星岩二十景 其十二 紫洞禅房
梁景先（明代）

西竺传经海上来，禅房经藏共徘徊。不知飞锡游何处，薝卜花香月满台。
铜瓶
杜甫（唐代）

乱后碧井废，时清瑶殿深。
铜瓶未失水，百丈有哀音。
侧想美人意，应悲寒甃沉。
蛟龙半缺落，犹得折黄金。
登龙山塔寺
林昉（宋代）

吴越夕阳多远山，塔楼高处九秋寒。
江豚吹浪腥风湿，野鸟行空翥雪乾。
白日潮声僧老尽，黄埃世路客游难。
海门航散孤云落，酒醒不堪深倚栏。
感怀诗五首 其四
袁中道（明代）

昔时旧酒人，倾尊定酒帅。一吸百余盏，酒徒皆罗拜。

是夜月如昼，大堤共于迈。狂歌若奔雷，长江吼滂湃。

居民不得眠，亲党皆嗔怪。精悍在面颜，零落旧坛会。

回首忆当年，咋指以自戒。
示禅人
释慧远（宋代）

铁石身心来问道，惯调金镞若为酬。
棒头喝下随流入，靠倒沩山水牯牛。
和于中丞登扶风亭
方干（唐代）

避石攀萝去不迷，行时举步似丹梯。
东轩海日已先照，下界晨鸡犹未啼。
郭里云山全占寺，村前竹树半藏溪。
谢公吟望多来此，此地应将岘首齐。
一丛花 题湘佩《鸿雪楼词选》
顾太清（清代）

雪泥鸿爪旧游踪。南北任飘蓬。花帘昔有吟诗侣，喜天游、邂逅初逢。

彩笔一支，新诗千首，名重浙西东。

哀而不怨宛从容。珠玉粲玲珑。鸳鸯绣了从君看，度金针、灭尽裁缝。

大块文章，清奇格调，不减古人风。
两宿齐云下憩逆旅夜大雪因复登眺
徐渭（明代）

夜投山店醉眠休，早起茫茫揽敝裘。更向松间寻旧侣，要于雪敝倚高楼。

几重碧殿深相映，万里瑶台俨若游。归路欲迷何处觅，野梅花落绕溪流。
成都遨乐诗二十一首·寒食出城
田况（宋代）

郊外融和景，浓于城市中。
歌声留客醉，花意尽春红。
游人一何乐，归驭莫怱怱。
江城子 春暮独坐
万锦雯（清代）

昼长人静小庭空。暖烟浓。锁帘栊。枝上看看，新绿渐成丛。

老去秾华留不住，还剩得，几多红。

莺声只在落花中。又随风。过墙东。斗酒双柑，欲听与谁同。

追忆旧游如梦里，无限恨，上眉峰。
秦州杂诗二十首·其七
杜甫（唐代）

莽莽万重山，孤城山谷间。
无风云出塞，不夜月临关。
属国归何晚，楼兰斩未还。
烟尘独怅望，衰飒正摧颜。
都门人日送高念祖南归
陆葇（清代）

燕市同为客，君归我尚留。凄凉《鹦鹉赋》，憔悴鹔鹴裘。

春酒销微禄，乡园托远愁。寄言同学者，心事愧林丘。
闺怨
陈向廷（明代）

望尽瓜期犹未回，月明清露思难裁。秋风不顾飞蓬首，更度千门笛里来。
寄欧阳永叔谪夷陵
谢伯初（宋代）

江流无险似瞿塘，满峡猿声断旅肠。
万里可堪人谪宦，经年应旅鬓成霜。
长官衫色江波绿，学士文华蜀锦张。
异域化为儒雅俗，远民争识校仇郎。
才如梦得多为累，情似安仁久悼亡。
下国难留金马客，新诗传与竹枝娘。
典辞悬待修青史，谏草当来集皂囊。
莫谓明时暂迁谪，便将缨足濯沧浪。
行登新现潭
唐仲友（宋代）

荞麦花齐晚稻黄，今年此地是仙乡。
篮舆又作山中去，敬为神龙一瓣香。
赠灵鹫山道润禅师院
贯休（唐代）

常恨烟波隔，闻名二十年。结为清气引，来到法堂前。

薪拾纷纷叶，茶烹滴滴泉。莫嫌来又去，天道本泠然。
邓林芳意八首为邓侍御 其三 三晋望云
林光（明代）

骢停太行上，心绕独鹿下。遥遥见飞云，徘徊泪沾洒。
大观四年春夏之交閒居无事触绪成咏得绝句五首 其二
李之仪（宋代）

身世低回不自期，个中消息更谁知。江边折尽青青柳，才见云头月画眉。
次善堂宴饯应诏
司马光（宋代）

士论归清德，皇心重第成。
陈谟侍经席，得谢解尘缨。
坐密金章并，行徐玉醴清。
都门昔供帐，疏傅未为荣。
挽李小溪
马廷鸾（宋代）

仙李由来公与侯，宋唐相望尽名流。
金銮论事嗟无地，往溯天风记玉楼。
观山水障子
伍乔（五代）

功绩精妍世少伦，图时应倍用心神。
不知草木承何异，但见江山长带春。
云势似离岩底石，浪花如动岸边蘋。
更疑独泛渔舟者，便是其中旧隐人。
立秋
王镃（宋代）

西风吹绉碧纱衣，金井梧桐昨夜飞。
自汲井花调药罢，却簪秋叶满头归。
上钦成皇后册宝六首 其一 入门、升殿用《显安》。
郊庙朝会歌辞（宋代）

上帝锡羡，寔生婉淑。辅佐神皇，宠膺天禄。诞育泰陵，劬劳顾复。

于昭徽音，久而弥郁。
过贾谊宅
戴叔伦（唐代）

一谪长沙地，三年叹逐臣。上书忧汉室，作赋吊灵均。

旧宅秋荒忧，西风客荐蘋.凄凉回首处，不见洛阳人。
送长兄游随阳
宋祁（宋代）

汉东烟树露蝉嘶，回首周南涕易危。
梁苑谩传居右赋，扶风谁识最良眉。
仙巾雨垫愁怀路，素壁尘凝忆问诗。
他夜梦魂知不远，蘧蘧长绕越禽枝。
和景仁之什
韩维（宋代）

美疢随冰释，微阳应律生。
严风散余燠，密雪暗深更。
预喜衔杯集，当期策杖行。
知公有新庆，金奏动皇情。
七里滩别友
释文珦（宋代）

断壁青松古，空江翠霭多。
行人几回老，渔父只高歌。
纵有重逢约，其如此别何。
明朝重回首，惆怅隔烟波。
和刘寺簿韵就述丐祠意
廖行之（宋代）

衡湘风物佳，微产亦丰美。
清腴足秔稻，隽永到梨柿。
一饱自有余，此乐渠有涘。
况逢使君贤，公余多燕喜。
新诗且间作，健笔时一泚。
形骸了区别，肝胆洞遐迩。
言论斯霭如，旨意意不忘起。
梧槚良哉培，稂莠早耘耔。
我愚莫孰何，流辈敢伦似。
每闻循循诱，敢愧空空鄙。
高堂有白发，富贵宁羡彼。
丐公成此心，万事欢菽水。
跋澹庵先生缴张钦夫赐章服答诏二首
杨万里（宋代）

紫绶当时赐两人，一为乳臭一名臣。
老韩不要令同傅，谁会先生此意真。
秋兴
张名由（明代）

为渔江上去，便与云水亲。
瑶空远迢递，绿波渺无尘。
辽绝人间世，安知世间人。
扣舷驯白鸥，收纶采青蘋。
钩直溪茅晚，琴鸣坛杏春。
扁舟足傲睨，聊复有此身。
梦蓬莱四真人作诗四首 其四 丁玮宁作
佚名（魏晋）

玄山构沧浪，金房映灵轩。洛公挺奇尚，从容有无间。

形沉北寒宇，三神栖九天。同寮相率往，推我高胜年。

弱冠石庆安，未肯崇尊贤。嘲笑蓬莱公，呼此广休前。

明公将何以，却此少年翰。
茉莉
郑刚中（宋代）

真香入玉初无信，香欲寻人玉始开。
不是满枝生绿叶，端须认作岭头梅。
【双调】沉醉东风　宫词
孙周卿（元代）

双拂黛停分翠羽，一窝云半吐犀梳。宝靥香，罗襦素，海棠娇睡犀谁扶？肠
断春风倦绣图，生怕见纱窗唾缕。
花月下温柔醉人，锦堂中笑语生春。眼底情，心间恨，到多如楚雨巫云。门
掩黄昏月半痕，手抵着牙儿自哂。
秋夜
童玮（清代）

灯青影入帏，月黑凉侵户。一夜碎秋心，廉纤窗外雨。
偈二十二首
释洵（宋代）

有佛处，不得住，
藕丝孔里行官路。无佛处，
急走过，十字街头相对坐。
酬次李辰甫所寄三首
吴说（宋代）

扁舟东下初乘兴，明月南飞竟失群。
田父语言时近道，世人嘲笑尚论文。
九山敛气横寒野，一坞朝阳聚暖云。
胜处借人教暂看，后来何必问灵氛。
昌黎道中柬外 其一
高顺贞（清代）

极目郊原阔，篮舆趁晓行。远山环郭峙，古木抱村生。

海气连云润，沙田积雨平。无材惭佐治，入境畏官声。
以长歌意无极好为老夫听为韵奉别沔鄂亲友
姜夔（宋代）

英英白龙孙，眉目古人气。
拮据营数椽，下帘草生砌。
文章作迳庭，功用见造次。
无庸垂罄嗟，遗安鹿门意。
忆江南 邝海雪遗琴
陈洵（清代）

槐露冷，生死托双琴。不与畸人同玉碎，萧条沧海有遗音。

流转到如今。
衰病
吕南公（宋代）

衰病相侵卑，劳生得意迟。两腓初瘦后，左耳半聋时。

已取世上苦，强将天下知。只宜收散质，偷惰学支离。
偈一百二十首 其七十五
释怀深（宋代）

滕王阁畔遥招手，汴水堤边未点头。要得锦鳞来上钓，大家撑动木兰舟。
题解梁驿舍
李复（宋代）

三年去国苦飘零，满面风沙漫度春。
白日驱车无住客，青山当路亦为尘。
东经卤泽初迎雪，西出蒲关欲问津。
何日投鞭寻旧隐，云间深访牧牛人。
和答诸兄弟四首 其一
张守（宋代）

昔向丹墀侍玉轩，略无裨补发苍然。元非食肉封侯相，合抱遗经老玉川。
呈明远
邹浩（宋代）

尔来无酒可沾唇，只恐傍人怪独醒。自笑金龟已当了，惠然谁复遣银瓶。
赠周郎
郭钰（元代）

白马渡江赭衣舞，青春杀气吹吴楚。豪杰如云起义兵，尽说周郎才且武。

鏦金伐鼓驻江浒，麾下健儿猛如虎。大刀照日开雪光，飞镝穿云落雕羽。

亦知困兽死犹斗，转战大呼发毛竖。马鞍晓被带冰霜，刁斗夜鸣杂风雨。

黄河不见官军渡，青天白日丹心苦。国家养兵八十年，不斩蛟鲸伐狐兔。

自非忠义激心肝，谁肯艰难越深阻。昨者悬军大捷归，声名歘起元戎府。

府前献俘扬虎旂，府中把酒歌都护。江南布衣有如许，政好归来奉明主。

选将坛高拜天语，中官促印黄金铸。坐遣丹丘拜猰㺄，天下苍生各安堵，虎符将军何足数。
山阴后马村过周半樵留三日赋赠
陈世镕（清代）

偶乘剡溪兴，访戴竟无违。客子扁舟至，主人三径归。

园葵经露滑，湖蟹得霜肥。不尽樽前意，长怀别泪挥。
杂感八首 其六
孙一元（明代）

抱易住青山，长日青山对。烟云散不收，晨昏变奇态。

应知住山心，不在万物内。乾坤古神器，机运谁谢代。

以道猎众能，兀兀意独在。归来南郭翁，天根同一嘅。
御书楼为吾昌衍参政赋
薛瑄（明代）

古今书赐由中秘，藏在君家百尺楼。奎耀夜晴通户牖，芸香风尺散檐幽。

篇章总是天人学，函藏深为释老留。从此黄金不须积，子孙勤读继前脩。
诗思十首
方回（元代）

万古陶兼杜，谁堪配飨之。
赦还儋耳海，谪死瘴城宜。
无己玉堂冻，去非榕岭驰。
更添韩与柳，欲筑八贤祠。
和翟晴江
吴颖芳（清代）

林禽下流暮，村外见来烟。晚照侵山郭，秋阴傍渚田。

闻蛩先得句，看月不成眠。念子能高枕，区中绝世缘。
阮郎归·校书学士小蓬山
李祁（宋代）

校书学士小蓬山。新参玉笋班。买花归去五湖间。浣花龙尾湾。
句
王珪（宋代）

十字水中分岛屿，数理花外见楼台。
题金山寺
蔡襄（宋代）

画梁诗板暗流尘，水石鱼龙万句新。
谁识高僧最深意，慈航长护过江人。
赠邻姬
王静淑（清代）

梅影疏窗瘦，衾裯薄又寒。侍儿不解意，指月上阑干。
春日送丽处士归龙山
无可（唐代）

爱弟直霜台，家山羡独回。出门时返顾，何日更西来。

柳亦临关发，花应到越开。渔舟谁伴上，依旧恣沿洄。
升堂颂古五十二首 其六
释怀深（宋代）

咄哉异类身，轮转无休息。戴角复被毛，觳觫偿人力。

我观佛与复，其性本来一。良由昧此心，所以异形质。

想汝为人时，岂信有今日。侵欺常住钱，互用招提物。

是非信口谈，酒肉恣情食。五戒既不持，人身安可得。

今日堕复身，方知无利益。
海天吟阁二首 其一
华汝砺（明代）

千古幽怀付酒杯，群公暇日此登台。雨余松翠侵一上，风暖荷香隔座来。

醉后乾坤容潦倒，醒时湖海重徘徊。凭栏共拟登高赋，自愧应非王粲才。
送海滨公八十诗
沈鍊（明代）

佳日湛清俎，北堂弦管多。侍子奉鸠杖，国老意皤皤。

冠盖溢街衢，尊俎四座罗。列帛等丘山，倾酒若江河。

齐童三五行，挟瑟振安歌。流云转长袂，陈舞屡婆娑。

俯仰凌七盘，飘摇切阳阿。歌舞讵云毕，高宴方嵯峨。

凉秋白露垂，芳飙动池荷。瞩此帝城隅，甲第驰鸣珂。

皇路穆清尘，庶僚愿如何。玉树齐万年，千秋沐恩波。
入栈纪行四首 其三
杨思圣（明代）

栈云易为雨，朝行蒙雾露。崖树架连桥，奔流涧石怒。

攀缘争一隙，时防马足误。山禽鸣翠屏，幽阴众壑赴。

始知所历高，下见夜来路。壮怀在驰驱，漫自赋《感遇》。
句
戴衍（宋代）

源水不移当日岸，桃花犹是昔年春。
谢云居山人草鞋
张咏（宋代）

云居山客草为鞋，路转千峰此寄来。
昨日公余偷步蹑，万端心绪忆天台。
幻梦杂记 其二
孔传莲（清代）

依依奴婢路歧逢，涕泣推扶劝返踪。此处绝无娘姓氏，休教迟及五更钟。
题费宫人遗像 其一
梅宝璐（清代）

青史模糊碧血新，千秋一剑气弥纶。同仇尚有秦良玉，杀贼勤王到美人。
试石鼓墨得月字韵
五迈（宋代）

水声响峥嵘，山势高嵂矹。
我居山水间，瞥焉五阅月。
看山宽眼界，听水清诗骨。
妙理在浊醪，淡交寄薇蕨。
翻书明月轩，沦茗清泉窟。
一雨酿黄梅，连朝来不歇。
云疏漏檐光，晴意犹鹘突。
卓午睡瞢腾，起来足不袜。
搔首独无言，书空时咄咄。
一宇未清夷，世途良臲{左臬右兀}。
丈夫志未酬，徒有冲冠发，
挽头心科举，与俗聊汩汩壮图要有待，
非久黔吾突。富贵渐逼人，
荣途轫须发。
又代人
何梦桂（宋代）

一曲哀歌老泪垂，英雄不偶数孤奇。百年事堕槐安国，半世名成荐福碑。

无禄逮亲生自憾，有孙表墓死何悲。黄门靖节均生死，清议无情更属谁。
晦日宴高氏林亭
高瑾（唐代）

试入山亭望，言是石崇家。二月风光起，三春桃李华。

莺吟上乔木，雁往息平沙。相看会取醉，宁知还路赊。
禁直
王安石（宋代）

翠木交阴覆两檐，夜天如水碧湉湉。
帝城风月看常好，人世悲哀老自添。
看花呈
欧阳修（宋代）

老虽可憎还可嗟，病眼眵昏愁看花。不知花开桃与李，但见红白何交加。

春深雨露新洗濯，日暖金碧相辉华。浮香著物收不得，含意欲吐情无涯。

可爱疏帘静相对，最宜落日初西斜。时倾锡壶共斟酌，及此蜂鸟方諠哗。

凡花易见不足数，禁籞难到堪归誇。老病对此不知厌，年少何用苦思家。
鹰
章孝标（唐代）

星眸未放瞥秋毫，频掣金铃试雪毛。会使老拳供口腹，

莫辞亲手啖腥臊。穿云自怪身如电，煞兔谁知吻胜刀。

可惜忍饥寒日暮，向人鵮断碧丝绦。
新晴
孙麟（清代）

斜照拂帘影，清风度槛微。落红不忍扫，春色上罗衣。

沽酒出山市，卖花人未归。回看芳草绿，蝴蝶满园飞。
自赞三首
释坚璧（宋代）

喻指喻马，何劳真假。
说性说心，转见病深。
灵山拈花，不曾动著。
少林冷坐，徒自沈吟。
良工欲写莫可写，汝曹敬之隔千林。
山阴阴，水沈沈。
苍苔雪径冷不彻，花鸟夕阳閒古今。
真兮真兮，胡得而临。
四月二十三日始设酒禁试东坡羹一杯其味甚真觉曲糵中殊无寸功也食已得三诗 其一
敖陶孙（宋代）

今日忽感悟，闭门谢曲生。未危却二孺，不战仇三彭。

掊击北海樽，哜量东坡羹。尚恨薄滋味，未能免亏成。

我欲咽元和，默坐朝上京。坐等梨枣熟，小试升天行。
贤者之孝二百四十首 其一六○ 华宝
林同（宋代）

忆父去时语，迩来七十秋。终焉不忍冠，洒泪望秦州。
春日杂题
陆游（宋代）

梅花三十本，围以疏竹篱，入春甫十日，开遍南北枝。
少年轻节物，老大复苦衰，坐见零落尽，一杯初未持。
芳树
符子圭（唐代）

芳树宜三月，曈曈艳绮年。香交珠箔气，阴占绿庭烟。

小叶风吹长，繁花露濯鲜。遂令秾李儿，折取簪花钿。
送张山人
朱放（唐代）

知君住处足风烟，古寺荒村在眼前。

便欲移家逐君去，唯愁未有买山钱。
寄怀张圣标金吾
刘荣嗣（明代）

谁将空谷贮闲身，念子悠悠白发新。
调募累年兵愈弱，征输满发国方贫。
可能高卧吟《梁父》，仍恐私忧累杞人。
若问近来朋友事，依然骑马踏京尘。
蠡溪秋夜
郭谏臣（明代）

一池秋水浸芙蓉，荒藓如裀草径封。平楚雨收烟惨淡，长空云翳月朦胧。

欲逃尘网同孤鹤，閒向邱樊愧伏龙。寂寞山窗灯火夜，樽前啸咏任疏慵。
元素再邀同赋
周紫芝（宋代）

载酒何人肯见临，情于老伴莫嫌深。诵君词赋疑仙去，笑我功名付陆沉。

且可闭门留客饮，不知拥膝是谁吟。幅巾趁取春犹在，来听黄鹂唤午阴。
秋江钓叟约陈道襄侍御
陈吾德（明代）

单骑遥从朔漠归，扁舟还泊子陵矶。谁能勇退辞湍水，尔独披陵捲赐衣。

鸥梦不惊雏凤翥，雁扬翻羡海鲈肥。扣舷不用歌醒醉，春酒长江任息机。
次韵秦觏
张耒（宋代）

琬琰非世珍，昔以羊皮换。
嗟君复何求，众弃乃所玩。
十年少游兄，闭口受客难。
二毛才一第，俗子犹愤惋。
人间异巧拙，善琢贵颜汗。
婵娟守重闺，倚市争倩盼。
君胡宝滞货，屡辱访衰懦。
譬犹卧仆涂，更侑觥与散。
球然瑚琏质，磨琢争璀璨。
迟君三年鸣，更用惊我慢。
奉寄斯远兼属文鼎处州子永提属五首
赵蕃（宋代）

水南佳处说吾州，塔庙相高竹树幽。
落尽梅花雨方暗，垫巾无藉一来游。
次韵公权灯花
朱长文（宋代）

兰膏未耗结花新，花自无情喜在人。
生向轻笼先得地，开从细焰别装春。
飞蛾虽绕光难掩，梦蝶初回色尚匀。
更待玉堂清夜直，赐来莲烛影相邻。
句
仇远（元代）

风雨不出户，儿孙共读书。
诸公劝楚真叟应进士举以诗勉之
朱翌（宋代）

太祖皇帝龙飞初，君家枢密推日车。
一时事载太史笔，九庙画日功臣图。
昭陵取士极妙选，乃孙应诏从诸儒。
威如草木部刺史，屡进药石谏大夫。
谁知冷落百蛮里，忽见其后清而腴。
读书过眼似皎月，裁诗出手争秋蕖。
诸公力请举进士，骈四债六子有余。
三经新义未改科，一代元老出此涂。
要令我才必有用，不忧此口无以糊。
他年上国与计偕，看日五色传天衢。
板桥辞太母灵轝三首
孔武仲（宋代）

吉仗凶仪备古今，哀歌仍杂管箫音。
喧阗四海修同轨，未满君王孝养心。
寄陈用晦四首
陈造（宋代）

诗翁磊块胸，大邑佳丽地。
琼也领蝤蛴，懿也目秋水。
清歌酹碧筒，粗足令公喜。
醉呼翩欲仙，谁要卿料理。
舟过大沽望炮台二首 其二
夏曾佑（清代）

登高东北望，滚滚暮涛黄。千古龙兴地，烽烟隔渺茫。

山河资劲旅，潮汐哭英王。日落看佳气，横天紫翠长。
秦中吟十首·轻肥
白居易（唐代）

意气骄满路，鞍马光照尘。
借问何为者，人称是内臣。
朱绂皆大夫，紫绶或将军。
夸赴军中宴，走马去如云。
樽罍溢九酝，水陆罗八珍。
果擘洞庭橘，脍切天池鳞。
食饱心自若，酒酣气益振。
是岁江南旱，衢州人食人！
寿蜀帅
李曾伯（宋代）

天遣长庚衍瓞瓜，几年清庙著声华。
九重璇派周麟趾，千里金城汉犬牙。
未驾说仪列鹭丝，已麾段笏击长蛇。
堂堂一节鼎铛耳，岂借西山太史家。
倚楼
陆游（宋代）

暮云细细鳞千叠，新月纤纤玉一钓。
叹息化工真妙手，冲寒来倚水边楼。
丘文学捧恩诏到潮投诗见赠次韵奉答
林熙春（明代）

道出罗浮使者车，南园声价近何如。雕龙夙负阳春调，彩凤朝衔只尺书。

九五天中新日月，八千里外旧湔除。归舟诗句奚囊满，□得江山焕锦𣄣。
蒙恩监南岳庙
刘克庄（宋代）

久问嫖姚乞退闲，今朝准敕放生还。
人欺解罢青油幕，帝遣监临紫盖山。
营卒展辞回玉帐，林僧讲贺到柴关。
丈夫不办封侯事，犹要名标处士间。
午睡起得富沙信
黄公度（宋代）

闲处工夫要破除，茅堂一枕黑甜馀。
漆园栩栩看成蝶，边笥甜甜旧贮书。
扫尽机心还罔象，了无行迹甜华胥。
故人千里能知我，远寄月团供燕居。
次韵聪师见寄 其一
释道潜（宋代）

三年东鲁贬，闭户实超然。静极通幽眇，神游岂间焉。

独全霜后操，未异火中莲。不似沈湘客，徒怀忿与悁。
答纯益书怀
刘跂（宋代）

矫矫林间鹤，汎汎水际鸥。俱非鼎俎用，斗粟谁为留。

君师蔡义鼎施雠，同时声名今白头。博士弟子动千数，遑记军中陈与刘。

黄金络马锦臂鞲，印组丈二鸣八驺。席间设胾竟何味，车上负芒终可忧。

人生在世各有趣，江东且复客曹丘。田横刎颈亦义事，感知捐躯非所羞。

此心会与君意合，今无古人何处求。不如置之酌美酒，同郡诸公皆旧游。

耳热眼花付一醉，鸡虫蚌鹬何时休。
鸟窠
董嗣杲（宋代）

松顶巢成亦甚危，元和禅此太和归。
比丘随处心传异，刺史游山礼谒稀。
铭志土侵无几字，塔亭雨坏有孤扉。
一空四十年间梦，定业门前鹊自飞。
晚霞
林用中（宋代）

晚霞掩映祝融峰，衡岳高低烂熳红。
愿学陵阳修炼术，朝餐一片趁天风。
踏莎行（送子权赴藤）
朱敦儒（宋代）

花涨藤江，草熏鸭步。锦帆兰棹分春去。二翁元是一溪云，暂为山北山南雨。

绿酒多斟，白须休觑。飞丹约定烟霞侣。与君先占赤城春，回桡早趁桃源路。
集梁耿开元寺所居院
刘长卿（唐代）

到君幽卧处，为我扫莓苔。花雨晴天落，松风终日来。

路经深竹过，门向远山开。岂得长高枕，中朝正用才。
寄题子椿野轩
李之仪（宋代）

江山秀气表吾人，辇下开轩得趣新。不拟旧游离几席，常令每趣隔埃尘。

客来谈笑无非楚，纸上文章近过秦。分我一枝频见约，乘槎行欲问通津。
杂书
陆游（宋代）

身似匡庐老病僧，闭门一衲坐腾腾。
雨声惊断长安梦，惆怅西窗夜半灯。
上浙西张帅十首
廖行之（宋代）

朱履长裙客几千，双凫乘雁一天渊。
交情可笑书门老，不省从来有失贤。
呈孙东美
韦骧（宋代）

露气侵帘幕，萧然夜已分。括囊停较艺，倚几重论文。

邂逅成相际，从容慰所闻。溪船行各去，回首只秋云。
帆园修建大悲道场同谦长侄宿客寮分赋
何绛（明代）

祇园钟磬罢，香灺几曾残。好月明窗漏，灵风动刹竿。

人心灯下静，草屋夜中寒。一自闻方响，禅床睡未安。
从弟用前韵作人日诗见寄复和以赠之
李彭（宋代）

涉七日为人，眷言空复愁。既念襧处士，骨惊鹦鹉洲。

更怜刘太孙，择乡得温柔。二儿千金躯，轻生随转流。

樽中有欢伯，一笑为尔谋。白发生如寄，时驶不可留。

我有腾化术，长袂挹浮丘。若言可持饷，定免二子羞。

烦君一来过，春色著汀鸥。
次韵张守劝农二首
陈造（宋代）

竞簉行轩亲色笑，教条初不作风霜。
为公醉德仍醇酎，惠我温言亦报章。
重见桐乡敬朱邑，不须畏叠诧庚桑。
受廛定许休吾老，已戒诸雏计裹粮。
览皮先辈盛制，因作十韵以寄，用伸款仰
崔璐（唐代）

河岳挺灵异，星辰精气殊。在人为英杰，与国作祯符。

襄阳得奇士，俊迈真龙驹。勇果鲁仲由，文赋蜀相如。

浑浩江海广，葩华桃李敷。小言入无间，大言塞空虚。

几人游赤水，夫子得玄珠。鬼神争奥秘，天地惜洪炉。

既有曾参行，仍兼君子儒。吾知上帝意，将使居黄枢。

好保千金体，须为万姓谟。
剡郊野思
林概（宋代）

密树芳秾碧草齐，春华微度绿阴低。
溪连嵊水兴何尽，路接仙源人自迷。
落絮有情风上下，好花无语日东西。
故园桃李经年别，一望归心绕翠蹊。
又与焦弱侯
李贽（明代）

郑子玄者，丘长孺父子之文会友也。文虽不如其父子，而质实友耻，不肯讲学，亦可喜，故喜之。盖彼全不曾亲见颜、曾、思、孟，又不曾亲见周、程、张、朱，但见今之讲周、程、张、朱者，以为周、程、张、朱实实如是尔也，故耻而不肯讲。不讲虽是过，然使学者耻而不讲，以为周、程、张、朱卒如是而止，则今之讲周、程、张、朱者可诛也。彼以为周、程、张、朱者皆口谈道德而心存高官，志在巨富；既已得高官巨富矣，仍讲道德，说仁义自若也；又从而哓哓然语人曰：“我欲厉俗而风世。”彼谓败俗伤世者，莫甚于讲周、程、张、朱者也，是以益不信。不信故不讲。然则不讲亦未为过矣。

黄生过此，闻其自京师往长芦抽丰，复跟长芦长官别赴新任。至九江，遇一显者，乃舍旧从新，随转而北，冲风冒寒，不顾年老生死。既到麻城，见我言曰：“我欲游嵩少，彼显者亦欲游嵩少，拉我同行，是以至此。然显者俟我于城中，势不能一宿。回日当复道此，道此则多聚三五日而别，兹卒卒诚难割舍云。”其言如此，其情何如？我揣其中实为林汝宁好一口食难割舍耳。然林汝宁向者三任，彼无一任不往，往必满载而归，兹尚未厌足，如饿狗思想隔日屎，乃敢欺我以为游嵩少。夫以游嵩少藏林汝宁之抽丰来嗛我；又恐林汝宁之疑其为再寻己也，复以舍不得李卓老，当再来访李卓老，以嗛林汝宁：名利两得，身行俱全。我与林汝宁几皆在其术中而不悟矣；可不谓巧乎！今之道学，何以异此！

由此观之，今之所谓圣人者，其与今之所谓山人者一也，特友幸不幸之异耳。幸而能诗，则自称曰山人；不幸而不能诗，则辞却山人而以圣人名。幸而能讲良知，则自称曰圣人；不幸而不能讲良知，则谢却圣人而以山人称。展转反复，以欺世获利。名为山人而心同商贾，口谈道德而志在穿窬。夫名山人而心商贾，既已可鄙矣，乃反掩抽丰而显嵩少，谓人可得而欺焉，尤可鄙也！今之讲道德性命者，皆游嵩少者也；今之患得患失，志于高官重禄，好田宅，美风水，以为子孙荫者，皆其托名于林汝宁，以为舍不得李卓老者也。然则郑子玄之不肯讲学，信乎其不足怪矣。

且商贾亦何可鄙之友？挟数万之赀，经风涛之险，受辱于关吏，忍诟于市易，辛勤万状，所挟者重，所得者末。然必交结于卿大夫之门，然后可以收其利而远其害，安能傲然而坐于公卿大夫之上哉！今山人者，名之为商贾，则其实不持一文；称之为山人，则非公卿之门不履，故可贱耳。虽然，我宁无友是乎？然安知我无商贾之行之心，而释迦其衣以欺世而盗名也耶？友则幸为我加诛，我不护痛也。虽然，若其患得而又患失，买田宅，求风水等事，决知免矣。
台城路 文卿阁学奉使泰西海上赋别
郑文焯（清代）

卧龙腾啸三山走，嘘成海天云气。北斗重斟，西溟一吸，何羡安期高誓。

乘风万里。载侠士仙姝，剪波同济。回首蓬莱，指弹楼阁拓空起。

当年汎槎汉使，怪星边凿空，窥破天咫。铗毂飞霆，艨艟掷火，泄尽千秋机事。

沧桑影底。看鳌背英雄，几回如此。百感茫茫，碧霄长剑倚。
失题三道
苏轼（宋代）

木落沙明秋浦，云卧烟淡潇湘。
曾学扁舟范蠡，五湖深处鸣榔。
春日六言十二首
刘克庄（宋代）

黄亭罋闻酒美，白湖船至籴平。
珠衱丽人出郭，银钗村姑入城。
句
陶弼（宋代）

色鲜因晓日，声脆得秋霜。
昨日栽茄子
释守卓（宋代）

钁子头边得意时，开花著子不愁伊。几多不善根株者，祇见枝头又长枝。
春分偶饮成醉兀兀坐睡觉而残月在窗矣
舒岳祥（宋代）

酒熟还成饮，花香忽过墙。
近灯人影大，斜月树身长。
阴洞龙藏雨，春苗麝养香。
閒吟谁与语，醉倚一胡床。
寄焦炼师
李颀（唐代）

得道凡百岁，烧丹惟一身。悠悠孤峰顶，日见三花春。

白鹤翠微里，黄精幽涧滨。始知世上客，不及山中人。

仙境若在梦，朝云如可亲。何由睹颜色，挥手谢风尘。
嘲曹掾友人
华岳（宋代）

世态年来日日新，宦途浇薄更惊人。
阙期动彻连三政，选调无疑费百缗。
是吏有囊盛短卷，非财无药疗长贫。
参军也胜陶彭泽，且粜官粮醉几巡。
长安
侯畐（宋代）

又是故山好，谁孝轻别家。
带来衣典尽，所拟事全差。
诗债随时解，房金累月赊。
客怀元自苦，不涉听吹笳。